Plet-man weer in hof oor babapornografieArgieffoto Die 38-jarige rekenaaringenieur, wat nie geïdentifiseer mag word voordat hy gepleit het nie, het vlugtig in die hof verskyn voordat die saak tot Januarie uitgestel is. Tydens die beskuldigde se vorige verskyning, op 17 Oktober, is die saak uitgestel sodat die klagstaat gefinaliseer kan word oor die nagenoeg 179 000 foto’s van kindersmishandeling, verkragting en marteling. Daar is toe in die hof aangevoer die direkteur van openbare vervolging wil hê die beskuldigde moet vir elke foto individueel aangekla word. Carl Jeppe, die beskuldigde se regsverteenwoordiger, het versoek dat die saak van die hofrol geskrap word en aangevoer die staat het genoeg tyd gehad om die klagstaat te voltooi. Die hof is Woensdag meegedeel groot vordering is gemaak met die opstel van die klagstaat en dat meer as 107 000 foto’s reeds beskryf is. Die beskuldigde is die eerste Suid-Afrikaner wat in hegtenis geneem is as deel van ŉ operasie tussen die Suid-Afrikaanse Polisie en die internasionale polisie. Die operasie staan bekend as Cloud 9. Die polisie het tydens die beskuldigde se inhegtenisname by sy huis in Januarie vanjaar op sy skootrekenaar beslag gelê. Behalwe vir die foto’s is e-posadresse van meer as 300 beweerde pedofiele glo ook op sy skootrekenaar gevind.